După o lungă telenovelă care a durat mai bine de un an, francez este așteptat să semneze cu Real Madrid în vară. Fotbalistul în vârstă de 25 de ani și-a anunțat despărțirea de campioana din Ligue 1.
Tocmai faptul că din vară nu-l va mai avea la dispoziție pe Kylian Mbappe l-a făcut pe antrenorul Luis Enrique să-și reconsidere poziția față de jucător și l-a schimbat la pauza meciului AS Monaco – PSG 0-0, din etapa a 24-a din Ligue 1.
Presa franceză a scris că vicecampionul mondial nu a acuzat nicio problemă medicală, decizia de a fi înlocuit cu Randal Kolo Muani aparținându-i în totalitate tehnicianului spaniol care vrea să facă anumite încercări pentru sezonul viitor.
Hotărârea nu i-a picat deloc bine lui Kylian Mbappe. Imediat după ce a aflat decizia lui Luis Enrique, atacantul și-a dat jos echipamentul de joc și s-a îmbrăcat cu hainele de stradă.
Însă, surpriza mare a fost atunci când fotbalistul nu a mers pe banca de rezerve alături de coechipierii săi, ci a urcat la tribuna oficială. El a urmărit repriza a doua a întâlnirii cu AS Monaco alături de mama sa, Fayza Lamari.
Pentru Mbappe a fost primul meci din acest sezon în care a fost înlocuit la pauză. După anunțul conform căruia va semna cu Real Madrid în vară, atacantul a fost rezervă neutilizată contra lui Lille, iar în partidele cu Nantes, Rennes și Monaco a jucat câte 28, 65, respectiv 45 de minute.
Presa spaniolă a dezvăluit faptul că Florentino Perez ar fi rezolvat deja transferul lui Kylian Mbappe la Real Madrid, însă președintele evită deocamdată să anunțe oficial mutarea fotbalistului.
"Galacticii" au decis să amâne momentul până vor fi siguri că echipa antrenată de Carlo Ancelotti nu se mai poate întâlni cu PSG în fazele Champions League, pentru că nu vor să-l pună pe Mbappe într-o poziție ingrată.
În această săptămână, Kylian Mbappe a fost invitat de președintele Emmanuel Macron la Palatul Elysee. La eveniment a participat emirul Qatarului, Tamim bin Hamad Al Thani, și președintele lui PSG, Nasser Al-Khelaifi.